
Materiaalin ovat suunnitelleet ja koonneet:
Mariana Siljamäki, Merja Kalaja & Anu Penttinen kurssille LPEA004
(päivittänyt Kiia Rintala ja kurssille LPEA1031 Irinja Lounassalo)
1. 
MATERIAALIN TAVOITTEENA ON…

· jakaa informaatiota ryhmäliikunnan ohjaamisen perustiedoista ja -taidoista, ryhmäliikunnan termeistä ja tavoitteista
· auttaa ymmärtämään ryhmäliikuntatunnin rakenne (yleensä: lämmittely, aerobinen osuus, jäähdyttely, lihaskuntoharjoittelu, loppuverryttely)
· tukea ja edistää opiskelijan osaamista suunnitella ja ohjata ryhmäliikuntatunnille soveltuvia, turvallisia lihaskuntoliikkeitä ja aerobisia liikesarjoja erilaiset osallistujat huomioiden

Ryhmäliikuntatunnin fysiologiset tavoitteet:
· verenkierto- ja hengityselimistön harjoittaminen
· lihaskunnon kehittäminen
· liikkuvuuden ja liikehallintakyvyn lisääminen ja ylläpito

Pohdittavaksi materiaaliin tutustuessasi (jos perusopinnot tekemättä, tulee näihin kysymyksiin vastata kirjallisesti  Ohjeet peda.netissä):
1. Mitä motorisia perustaitoja ja fyysisen kunnon tekijöitä ryhmäliikunta kehittää?
2. Mitkä voisivat olla perusopetuksessa pidetyn ryhmäliikuntatunnin fyysisen, sosiaalisen ja psyykkisen toimintakyvyn tavoitteet? Entä mitä kognitiivisia tavoitteita tunnilla voisi olla?
3. Miten voit lisätä vuorovaikutusta ryhmäliikuntatunnilla? Pohdin, milloin vuorovaikutus voisi olla luontevaa.
4. Miten voit eriyttää harjoituksia / tehtäviä (lihaskunto, liikkuvuus ja aerobisia) ryhmäliikuntatunnilla? Kuvaile konkreettisia esimerkkejä eriyttämisestä.
5. Minkälaisia siirtovaikutuksia (positiivisia tai negatiivisia) esiintyy ryhmäliikunnan ja muiden liikuntaympäristöjen taitojen välillä (mukaan lukien esim. motoristen taitojen, fyysisten ominaisuuksien, havaintojen ja käsitteiden siirtovaikutukset)? Siirtovaikutuksella tarkoitetaan jo opitun taidon / jo kehittyneen ominaisuuden / jo ymmärretyn käsitteen / havainnointikyvyn tms. vaikutusta uuden oppimiseen.
6. Mitä turvallisuustekijöitä ryhmäliikunnan ohjauksessa tulee huomioida? Pohdi asiaa niin fyysisen, sosiaalisen kuin psyykkisen turvallisuuden näkökulmasta.



2. RYHMÄLIIKUNTATUNNIN RAKENNE 
(perustunti  variaatioita on paljon, mutta alkulämmittely ja jäähdyttely aina tärkeää)

1. Alkulämmittely (5-10 min)
Tavoite: kehon valmistaminen tulevaan harjoitukseen
· Kehonhallinta, liikeratojen avaus (esim. tulevien liikkeiden läpikäyntiä tekniikkapainotteisesti, orientoituminen tuntiin)
· ei voimakkaita hyppyjä tai venytyksiä ääriasennossa
· aktiiviset, lyhyet venytykset
· riittävän rauhallinen tempo (n. 120-130 bpm)

2. Aerobinen askellusosuus (10-30 min)
Tavoite: hengitys- ja verenkiertoelimistön harjoittaminen
· suunnittele sarjat erilaisista askeleista ja hypyistä ryhmän taitotason ja kunnon mukaan
· kuormituksen taso vaihtelee
· hyvä tarjota vaihtoehtoja kokemattomille sekä kokeneemmille tekijöille
· syke n. 65-85% maksimisykkeestä

3. Jäähdyttely
Tavoite: sykkeen laskeminen alkulämmittelyn tasolle
· helpohkot askeleet
· joustot, selän rullaukset jne.

4. Lihaskunto-osuus
Tavoite: lihaskunnon harjoittaminen ja lihastasapainon ylläpito
· keskitytään päälihasryhmiin ja lihastasapainon kannalta tärkeimpiin lihaksiin
· tavoite, että useat lihasryhmät työskentelevät samanaikaisesti
· tärkeitä lihasryhmiä ovat keskivartalolihakset, lantiorenkaan alue (reidet,  pakarat), olka-hartiaseutu (esim. punnerrus)
· myös ylävartalon kierrot tärkeitä, sillä rintarangan liikkuvuus on usein huono
· huomioi myös lihaksen eri työtavat eli dynaaminen (eksentrinen eli lihas aktivoituu, ja sen pituus muuttuu) ja isometrinen (staattinen eli lihas aktivoituu, mutta sen pituus ei muutu)
· Eri alkuasennot (seisten, polviseisonta, konttausasento, selinmakuu, kylkimakuu, päinmakuu, istuma-asento)
· eri välineet (käsipainot, levypainot, kuminauhat ym.)

5. Palauttelu
Tavoite: palauttaa supistuneet lihakset lepopituuteensa (ei tarvetta sen ”rankemmille” venytyksille) ja säilyttää liikkuvuus ja mahdollisesti rentoutua
· rentouttamalla ja venyttämällä lihaksia nopeutetaan palautumista
· venytetään lihaksia rauhallisesti ja hieman pidempään kuin lämmittelyn jälkeen
· venytä ainakin reiden etu- ja takaosa, pohjelihakset, lonkan koukistajat, niska- hartiaseutua

3. OHJAAMISESTA YLEISESTI

· opettele antamaan ennakko-ohjeet niin, että liike vaihtuu edellisestä seuraavaan sujuvasti
· ennakoi sanomalla tai näyttämällä käsimerkein viimeistään neljän viimeisen iskun aikana seuraava liike ja suunta
· jos edellinen ei alussa onnistu, teetä liikkeiden tai sarjojen vaihtokohdissa rauhoittavia väliliikkeitä, esim. marssi, sivuviereen-askel tai juoksu
· käytä äänen variointia
· älä huuda - käytä mikkiä, johon voit puhua tavallisella äänellä
· käytä selkeitä ja loogisia ohjeita
· kiinnitä huomiota asentoihin ja linjauksiin (polvet, nilkat, lantio, pää, hartiat) ja liikkeiden oikeaan suoritustekniikkaan sekä keskivartalon hallintaan
· pyri näyttämään liikkeet teknisesti oikein ja selkeästi
· kerro ydinkohdat liikkeiden oikeasta suoritustekniikasta selkeästi
· tee yleisiä korjauksia
· mielikuvat selkeyttävät opetusta
· voit käyttää myös käsiä selkeyttämään ohjeistusta (suunnat, toistojen määrä)
· havainnoi myös ryhmän ilmapiiriä!
· Vältä kuluneita kliseitä (esim. ”Jaksaa, jaksaa!”, ”Pumppaa, pumppaa!”, ”Näytä mulle!”, ”Naisten / miesten punnerrus”, ”Aivan mahtavaa! Te teette ihan tosi super-upeesti!”)! Ne eivät yleensä tue jokaisen ohjattavan / oppilaan motivaatiota eivätkä huomioi esim. yksilöllisiä temperamentti-, taito- ja kuntoeroja.
· mieti myös, millainen ryhmäliikuntaopetus soveltuisi parhaiten kouluun!
· kehitä oma tapasi ohjata! Ei ole yhtä oikeaa tapaa, pääasia on selkeys!

4. AEROBINEN OSUUS RYHMÄLIIKUNTATUNNILLA
Yleistä:
· ota huomioon ryhmän taitotaso suunnitellessasi sarjoja (esim. aloittelijat vs. keskitaso vs. edistyneet, heterogeeninen/homogeeninen ryhmä)
· aloita helpoista askeleista ja teetä riittävästi toistoja
· yhdistele askeleista sarjoja vähitellen. Huom! Kehittelyt ovat yhtä tärkeä osa tuntia kuin valmiit sarjat! Jos tunnilla edetään liian nopeasti valmiiseen sarjaan, myös ”teho” voi kärsiä.
· yhdistele askeleet siten, että edellisestä liikkeestä siirrytään sulavasti seuraavaan (esim. oikean V-askeleen jälkeen on helppo jatkaa oikealla oikeaan A-askeleeseen ja siitä tiimalasiin ja siitä vaikka oikeaan mamboon)
· vaihtele liikkeiden rytmitystä, tempoa ja tehoa
· teetä sarjat mielellään sekä oikealla että vasemmalla jalalla alkaen  sarjassa voi olla sisäänrakennettuna tasapuolisesti kummallakin jalalla alkavia askelluksia
· opeta sarjat sopivina kokonaisuuksina
· helpoistakin askeleista saat mielenkiintoisen kokonaisuuden, kun käytät liikkumisessa eri suuntia ja kuvioita sekä erilaisia käsiliikkeitä
· käsiliikkeillä saat askeleisiin sekä tehoa että vaihtelua
· yhdistä vaativammat käsiliikkeet askeleisiin vasta sitten kun askeleet ovat hallussa
· käsiliikkeet voi eriyttää eli jos oppilaalle / ohjattavalle käsiliikkeiden yhdistäminen askeleisiin on liian vaativaa, voi tehdä ne omalla tavallaan/jättää käsiliikkeet pois.
· valitse musiikki, joka on tempoltaan ja tyyliltään ryhmälle sopiva  käytä aikaa kappaleiden tikuttamiseen ja harjoittele liikkeet musiikkiin etukäteen.


Joitakin askeleita tunnille:
· marssi, juoksu
· grapewine=greippi
· polvennostoaskel
· sivukosketus, takakosketus
· polventoistoaskeleet
· kanta peppuun
· sivuviereen askel
· chassee/laukka/vaihtoaskel
· mambo
· V-askel
· A-askel
· tiimalasi (=V+A-askel)
Joitakin käsiliikkeitä tunnille:
· vipunosto, hauiskääntö, pystysoutu, pystypunnerrus
· vastakkainen kyynärpää polveen
· nyrkkeily
· ”alataljaliike” (kädet edestä taakse kylkiä hipoen, kyynärpäitä koukistaen)
· kädet vuorotellen ylös, ylös, alas, alas
· pyöritykset/heilurikädet sivulta toiselle (esim. yhdistettynä greippi- askeleeseen)
· rytmitykset taputtaen/napsuttaen


5. LIHASKUNTOHARJOITTELU RYHMÄLIIKUNTATUNNILLA

· tavoitteena lihaskunnon sekä lihastasapainon harjoittaminen ja ylläpito
· kiinnitä huomiota liikkeen alkuasentoon; esim. ylä-, keski- ja alataso
· huomioi muu kehon asento liikettä tehdessä, esim. selkälihasliikkeessä ja punnerruksissa niska pitkänä (eli pää jatkaa selän linjaa), lankussa kädet kohtisuoraan olkanivelen alapuolella, lapatuki punnerruksissa ja lankussa.
· vatsalihasliikkeissä ei käsillä pään ja niskan ”vetämistä”, kämmenten  muodostama kuppi takaraivolla on vain tukena
· vaihtele alkuasentoja ja käytä lihaksen erilaisia rasitustapoja, esim.  vatsalihasliikkeessä ylävartalon nosto asteittain ylös - ykkösellä alas jne.  eli käytä eri määrä iskuja saman liikkeen tekemiseen
· kerro ydinkohdat liikkeiden oikeasta suoritustavasta sekä siitä, mihin liikkeen vaikutus kohdistuu
· eriyttäminen  anna suoritusvaihtoehtoja. esim. punnerrukset seinää vasten, konttausasennossa, polvi/säärinojassa tai etunojassa
· keskity päälihasryhmiin
· opeta liikkeet huolellisesti ja jumppaajia kuuntelemaan kehoaan
· muista myös HENGITYS!
Lihaskuntoharjoitteluun saat vaihtelua käyttämällä esim. seuraavia välineitä:
· kuminauhat
· käsipainot/tarrapainot
· kepit, voimatangot
· kunto- tai fysiopallot
· gym-stickit
· bosupallot
· levypainot
· step-laudat

Joidenkin lihaskuntoliikkeiden suoritustekniikoita:
· Kahden jalan kyykky:
· Lantion levyinen haara tai leveämpi (kohdelihasryhmästä riippuen)
· Varpaat osoittaen hieman ulospäin, polvet ja lantio kääntyen samaan suuntaan
· Selkä neutraaliasennossa
· Kyykätessä pakarat liukuvat taakse-alas
· Ojennus tapahtuu niveliä lukitsematta

· Askelkyykky:
· Jalat lantion leveydellä, etujalan polvi linjaa asentoa varpaiden suuntaiseksi
· Takajalan polvi liukuu kohti lattiaa
· Rintakehä avoin, keskivartalo aktiivinen
· Ala-asennossa polvet 90 asteessa ja takajalan reisi lattiansuuntaisesti

· Penkkipunnerrus tangolla:
· Leveä ote tangosta (rintalihas, olkavarren lihakset)
· Kyynärpäät tangon alla
· Hartiat alhaalla, ”kaukana korvista”
· Yläselkä vasten alustaa, vatsalihakset jännitetty
· Tanko liukuu kohti rinnan keskiosaa
· Kyynärpäät pysähtyvät laudan/alustan tasoon

· Etunojapunnerrus:
· Kämmenet hartioita hieman leveämmällä
· Selkä suorana, pää ja keskivartalo kannatettuna
· Kyynärpäät osoittavat hieman sivuille
· Rintaranka neutraalissa asennossa, lapatuki!
· Ojentajapunnerruksessa kapeampi, noin hartianlevyinen asento käsissä

· Kulmasoutu tangolla/käsipainoilla:
· Perusasento (kantapäät lantion alla, rintakehä avoin/hartiat takana, keskivartalo jännitetty, polvet hieman koukussa, polvet-varpaat samaan suuntaan)
· Tanko polvitasoon, vedetään kohti napaa, tuodaan jarruttaen alas
· Soudussa lapaluut rutistetaan yhteen
· Selkä pysyy soudun ajan paikallaan

· Ojentajadipit:
· Sormet osoittavat eteenpäin
· Rintakehä avoin, lapatuki aktiivinen
· Kyynärpäät osoittavat taaksepäin
· Lantio lähellä laudan/penkin reunaa
· Ylös tuodessa kyynärpäät eivät yliojennu

· Kickback-soutu:
· Ryhdikäs toispolviseisonta
· Nojataan eteenpäin, katse ala-etuviistoon
· Hartiat samassa tasossa
· Käsipaino/levypaino roikkuu olkanivelen alapuolella, josta koukistetaan kyynärpää 90 asteeseen, ojennetaan ja palautetaan takaisin
· Ojentaessa kyynärpää pysyy lähellä kylkeä

· Hauiskääntö:
· Kyynärpäät pysyvät kylkien vieressä
· Kyynärpäät koukistuvat ja painot pysähtyvät rintakehän eteen
· Rintakehän ja painojen väliin jää noin nyrkin mentävä rako
· Alhaalla kyynärpäät ojentuvat ja painot osuvat kevyesti reisiin

· Pystysoutu:
· Kädet lantion ulkopuolella
· Tanko/painot pysähtyy rintakehän alaosaan
· Tanko lähellä vartaloa koko liikkeen ajan
· Kyynärpäät johtavat liikettä

· Vipunosto sivulle:
· Kyynärpäät 0-90 asteen koukussa (sen helpompi mitä suurempi nivelkulma)
· Kyynärpäät pysähtyvät hartiatasoon tai hieman alapuolelle
· Rintakehä avoin, keskivartalo jännitetty
Vatsalihasliikkeistä
· Ylävartalon nosto ja kierto:
· Kylkiluut liukuu kohti lantiota
· Niska pitkänä rangan jatkona, vatsa litteä
· Kierrossa lantio paikallaan ja kierto rintarangasta

· Alavartalon nosto/twistaus:
· Jalat kohti kattoa, selässä neutraaliasento
· Pienellä liikkeellä nostetaan tai kierretään lantiota 
· Hallittu liike molempiin suuntiin

· Jalkojen ojennus:
· Selän neutraaliasento säilyy
· Polvet n. 90 asteessa lantion päällä, sääret lattian suuntaisesti
· Jalkojen liikerata hallinnan mukaan
Asennoista:
· Konttausasento:
· Alkuasento: Ranteet olkanivelten alla, samoin polvet lonkkien alla
· Keskivartalo kannatettuna, ranka pitkä suora linja kallonpohjaan saakka
· Leveä ja pitkä selkä, lapatuki!
· Käden ja jalan nostot vain selän linjaan

· Kylkimakuu:
· Mielikuva ”kahden seinän välissä”-olosta
· Pitkä virtaviivainen asento vartalossa, kyljet yhtä pitkät
· Kylkilankussa hartiarenkaan hallinta ja lapatuki tärkeä
· Päinmakuu:
· Keskivartalo aktiivinen
· Pitkä virtaviivainen asento vartalossa
· Voi tehdä erilaisia alavartalon –ja ylävartalon nostoja sekä loitonnuksia

6. LIHASTASAPAINON HUOMIOINTI RYHMÄLIIKUNTATUNNILLA

· Asentoa ylläpitävät (posturaaliset) lihakset ovat voimakkaita, mutta herkästi kiristyviä lihaksia. Posturaalisia lihaksia ovat esim. selän ojentajat, rintalihakset, lonkan koukistajat, säären etuosan lihakset, reiden takaosan lihakset  Jotta lihastasapaino säilyisi, venytä näitä lihaksia.
· Voimaa tuottavat ja liikettä suorittavat (faasiset) lihakset ovat edellisiä heikompia. Nämä lihakset väsyvät ja veltostuvat helposti. Faasisia lihaksia ovat esim. reiden etuosan lihakset, pohjelihakset, suora vatsalihas, yläselän lihakset, iso pakaralihas, kaulan lihakset  Jotta lihastasapaino säilyisi, vahvista näitä lihaksia.
· Elämäntapamme aktivoi posturaalisia lihaksia faasisten heiketessä entisestään.  Näin syntyy helposti lihasepätasapainoa eri lihasryhmien välille.

7. VENYTTELY RYHMÄLIIKUNTATUNNILLA
Lyhyet venytykset alkulämmittelyn lopussa:
· Teetä alkulämmittelyn lopuksi muutama aktiivinen ja lyhytkestoinen venytys (kesto n. 5-10 sek). Huomioi ainakin reiden takaosa, pohkeet, lonkan koukistajat ja selkä
Loppuvenyttely:
· Loppuvenyttelyn tarkoituksena on venyttää supistuneet lihakset normaaliin lepopituuteensa
· Rentoutetaan ja venytetään lihaksia, jotta palautuminen nopeutuisi ja jokapäiväiset toiminnot helpottuisivat
· Venytykset rauhallisia ja vähän pidempiä kuin alkulämmittelyn lopussa  (n.10-20sek)
· Venytä ainakin reiden etu- ja takaosa, pohjelihakset, lonkan koukistajat ja niska-hartiaseutu

8. SARJAN SUUNNITTELU MUSIIKKIIN
Käytä opetuksessasi itse valitsemaasi musiikkia. Musiikin tarkoituksena on luoda tunnelmaa, kannustaa ja auttaa liikkeiden tekemisessä sekä tietenkin antaa tempo liikkeille. Selkeä syke helpottaa sekä ohjaajaa että oppilasta. Tempo valitaan tunnin osa-alueen mukaan, eli lämmittelyihin ja aerobisiin sarjoihin nopeampi musiikki kuin lihaskunto-osioihin. Aloitteleville ryhmille kannattaa lähtökohtaisesti ottaa hieman hitaampi musiikki kuin edistyneemmille.
Musiikissa lasketaan 8:aan ja liikesarjat aloitetaan aina 1:llä. Kun sarja suunnitellaan ns. bloki-musiikkiin (bloki = 4x8 iskua), jossa kappaleet jatkuvat levyllä ilman taukoa ja ne on miksattu niin, että bloki-rakenne säilyy, sarjojen kehittely ja sarjan suunnittelu on helpompaa. Voit suunnitella sarjan esim. siten, että aluksi kutakin liikettä tehdään yksi bloki. Kun on tehty 4 eri liikettä, voidaan sarjoja lyhentää niin että yhdessä blokissa onkin kaksi liikettä (kesto silloin 2x8). Ja vielä tästäkin voidaan lyhentää siten, että kaikki neljä liikettä tulevat yhden blokin aikana, eli liike kestää 1x8. Mitä nopeammin liikkeet vaihtuvat sitä useammin ohjaajan pitää ennakoida eli kertoa seuraava liike (ennakointi  tapahtuu aina edellisen liikkeen/sarjan lopussa, esim. viimeisillä neljällä iskulla).
Jos taas käytetään ei-miksattua musiikkia, kappaleista täytyy selvittää niiden muotorakenne ja eri osien kestot (säkeistöjen ja kertosäkeiden välissä voi olla esim. tahdin mittainen silta, joka sekoittaa ”kasit”) ja suunnitella sarjat niiden mukaan. Esim. säkeistössä voi olla tietty askel, kertosäkeessä omansa ja välisoitossa omansa. Tämä tapa vaatii hieman enemmän suunnittelua ja opettelua, mutta monesti omat suosikkikappaleet osataan paremmin ja osien vaihtuminen hahmotetaan helpommin. Kappaleet kannattaa valita kohderyhmä huomioiden aina kun mahdollista.
9. JOITAKIN ESIMERKKEJÄ ERILAISISTA ASKELLUS– JA LIHASKUNTOTUNNEISTA
Vatsa/Core/Abs-tunti = Toiminnallista keskivartalotreeniä, jossa liikkeet ovat monipuolisesti keskivartaloa kuormittavia harjoitteita. Yleensä koreografisesti helppoa ja tehokasta.
Circuit = Monipuolinen lihaskuntotunti, joka sopii kaikentasoisille liikkujille. Kiertoharjoittelutunnilla työskentelevät lihasryhmät vuorottelevat, mikä haastaa hengitys –ja verenkiertoelimistön sekä tuki- ja liikuntaelimistön töihin. Suoritusaika pistettä kohti vaihtelee n. 30s-90s.
Tabata = HIIT (high intensity interval training) harjoittelua eli tabatassa sykettä nostetaan kehonpainoa ja/tai käsipainoja hyödyntäen aina 20 sekuntia kerrallaan. Työjaksojen välissä pidetään 10 sekunnin tauko. Tämä toistetaan kahdeksan kertaa, jonka jälkeen pidetään minuutin tauko. Esim. 30min tunnilla ehditään yleensä tehdä 4-5 tabata –kierrosta.
Lihaskestävyystunti levytangolla –ja painoilla = Koko kehon helppo koreografinen lihaskestävyystunti. Tunnilla käytetään yleensä levytankoa ja -painoja sekä step-lautaa ja käsipainoja. Käytettävät painot voi itse valita, jolloin jokainen pystyy säädellä harjoituksen tehoa omalle kuntotasolle sopivaksi.
STEP-RYHMÄLIIKUNTATUNNISTA
Yleisiä ohjeita askellukseen Step-tunnilla:
· askeltaessa hyvä ryhti ja neutraali selän asento
· koko jalkapohja penkille kanta edellä
· ojenna lantio ja tukijalka penkille noustessa, mutta varo yliojentamista
· pysy tarpeeksi lähellä penkkiä
· liikkuvissa toisto- ja kosketusaskelissa vain päkiäkosketus lattiaan  (akillesjänteen rasituksen välttämiseksi)
· vältä kiertoliikkeitä polvien ollessa raskaasti kuormitettuna, kevennä  hypähdyksellä
· käsiliikkeillä saat askellukseen lisää tehoa ja vaihtelua
· Musiikin tempo sopiva/turvallinen liikkeestä riippuen, n. 120-135 bpm (beats per minute)
· Alastulo selkä tai kylki edellä
Huomioitavia tekijöitä suunnittelussa ja ohjaamisessa:
· Lähtöasento voi olla: penkin takaa, penkin sivulta, penkin päältä molemmin päin  (pitkittäin/poikittain), penkin sivuilta (jalat haarassa)
· Askelten valinnassa otettava huomioon työskentelevien lihasten vuorottelu,  intensiteetin vaihtelu, eri liikesuuntien hyödyntäminen
Step-askeleita:
· Perusaskel laudalle ja alas
· V-askel laudalla
· A-askel laudan takana
· Polvennostoaskel
· Liikkuva polvennostoaskel
· Näpäytysaskel
· Käännösaskel
· Penkin yli askel
· Sivukosketus
· Mambo ja puolimambo
· Haara-askellus
· Toistot (esim. polvennostoaskel, potkut)
· T-askel
· Z-askel
· Ylitysaskeleet
· Hyppy –ja ponnistusaskeleet
ESIMERKKI STEP-TUNNIN RAKENTEESTA (KESKIRASKAS / RASKAS)
1. LÄMMITTELY n. 10min:
· elimistön valmistaminen tulevaan harjoitukseen
· aktiiviset, lyhyet venytykset
· ensimmäinen kappale lattiatasossa (ei penkkiaskellusta)

2. ASKELTAMINEN n. 25-30min:
· musiikin tempo n. 120-135 bpm
· sykkeen nostaminen ja pitäminen halutulla rasitustasolla/tai kuormitustasojen vaihtelu askeltamisen aikana (intervallityyppistä)

3. PALAUTTELU n. 3-5min:
· sykkeen laskeminen lämmittelytasolle
· lattialiikkeitä sekä kevyitä penkkiaskelluksia
· kevyet dynaamiset venytykset

4. LIHASKUNTO n. 5-15min:
· fokus lihasryhmiin, jotka ei askelluksessa työskennelleet 
· toiminnallisuus (useat lihasryhmät työskentelevät samanaikaisesti)

5. VENYTTELY n. 5min:
· Kevyet venytykset päälihasryhmille (pohkeet, reiden takaosa, pakarat, lonkankoukistajat, lisäksi lihaskunto-osuudessa työskennelleet lihasryhmät)

